 CHARLES WASONGA VUGUVUGU la Operation Linda Ugatuzi limewasilisha ombi kwa Mahakama ya Kimaitaifa kuhusu Uhalifu (ICC) likiitaka kuchunguza uharibifu wa mali na maafa yaliyoshuhudiwa nchini wakati wa maandamano ya kulaani serikali yaliyofanyika Jumatano wiki iliyopita. Kwenye taarifa aliyoisoma kwa wanahabari jijini Nairobi mnamo Jumatatu, Julai 17, 2023, kiongozi wa vuguvugu hilo Fred Ogolla alisema waliokufa waliuawa kimakusudi na polisi. “Tumekusanya ushahidi wa kutosha kuthibitisha makabiliano kati ya Azimio na Kenya Kwanza sasa yamegeuka kuwa uhalifu dhidi ya binadamu,” Profesa Ogolla akasema. “Kwa hivyo, kama shirika la kijamii tumeiandikia barua mahakama ya ICC ili ichukue hatua kwa sababu moja kati ya wajibu wake ni kuzui uhalifu dhidi ya binadamu” akaongeza. Profesa Ogolla, ambaye alikuwa ameandamana na Katibu Mkuu wa ‘Operation Linda Ugatuzi’ Calystus Wafula, alisema mahakama hiyo yenye makao yake jijini The Hague, Uholanzi, sharti iwachunguze wanasiasa wa Kenya Kwanza ambao alidai wanafadhili na kuhimiza mauaji ya waandamanaji wanaolalamikia kupanda kwa gharama ya maisha. Haswa wanataka ICC kuwachukulia hatua Waziri wa Usalama Profesa Kithure Kindiki, Inspekta Jenerali wa Polisi Japhet Koome na maafisa wakuu wa serikali ambao wamekuwa wakitoa vitisho dhidi ya maisha ya vinara wa Azimio. “Tumeandaa  mkutano na maafisa wa ICC kwa njia ya mtandao ambapo tutawasilisha malalamishi yetu kwao pamoja na ushahidi ambao tumekusanya kutoka kaunti zote nchini,” akasema Profesa Ogolla, ambaye ni msomi wa taaluma ya sheria. Operation Linda Ugatuzi pia iliwakashifu wabunge wa Kenya Kwanza ambao walikutana na Rais William Ruto katika Ikulu ya Nairobi Jumamosi asubuhi kupanga mikakati ya kukabiliana na waandamanaji wa Azimio. “Ni makosa kwa wabunge kuagizwa kukusanya magenge yao ya wahalifu kukabiliana na waandamanaji siku ya Jumatano. Hatua kama hii inaweza kusababisha machafuko makubwa na vifo vya watu wengi zaidi nchini,” akasema Profesa Ogolla. Kwa hivyo, ametoa wito kwa Rais Ruto kufanya mazungumzo “ya haki” na kiongozi wa Azimio Raila Odinga ili kuzuia ghasia kulipuka nchini siku ya Jumatano. Hatua ya vuguvugu la Operation Linda Katiba kuitaka mahakama ya ICC kuingilia kati matukio nchini yanayotokana na maandamano ya Azimio imejiri siku moja baada ya kiongozi wa Wiper Kalonzo Musyoka kudokeza kuwa upinzani utawasilisha kesi katika mahakama hiyo Akiongea baada ya kuhudhuria ibada ya Jumapili Bw Musyoka alisema Azimio itawasilisha kesi dhidi ya Inspekta Jenerali Bw Koome. Hii ni kufuatia kile alichodai ni hatua ya maafisa wa polisi kuwaua kwa risasi waandamanaji Jumatano jijini Nairobi, Mlolongo, Kitengela, Emali, Kisumu na maeneo mengine nchini. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  